|  |
| --- |
| **PÄÄTÖSLAUSELMA** |
| Euroopan talous- ja sosiaalikomitea |
| **Äänestä yhtenäisen, demokraattisen, kilpailukykyisen, kestävyysperiaatteita kunnioittavan ja sosiaalisen Euroopan unionin puolesta** |
| \_\_\_\_\_\_\_\_\_\_\_\_\_ |
| Esittelijät:  **Christa Schweng** (ryhmä I)  **Cinzia Del Rio**(ryhmä II)  **Ioannis Vardakastanis**(ryhmä III) |

**FI**

|  |  |
| --- | --- |
| Oikeusperusta | työjärjestyksen 52 artiklan 4 kohta, |
|  | päätöslauselma |
| Hyväksyminen täysistunnossa | 20/3/2024 |
| Täysistunnon numero | 586 |
| Äänestystulos (puolesta / vastaan / pidättyi äänestämästä) | 139/00/05 |

***Äänestä yhtenäisen, demokraattisen, kilpailukykyisen, kestävyysperiaatteita kunnioittavan ja sosiaalisen Euroopan unionin puolesta***

Kansalaisyhteiskunnan organisaatioita edustava Euroopan talous- ja sosiaalikomitea kehottaa Euroopan parlamentin vaalien lähestyessä EU:n kansalaisia käyttämään demokraattista äänioikeuttaan.

Euroopan parlamentti on ainoa suorilla vaaleilla valittava Euroopan unionin toimielin, ja se on mukana päättämässä EU:n lainsäädännöstä ja talousarviosta. Se osallistuu myös Euroopan komission jäsenten nimittämiseen.

Äänestämällä kesäkuussa EU:n kansalaisilla on mahdollisuus valita Euroopan parlamentin jäsenet ja antaa uutta pontta Euroopan yhdentymiselle.

Euroopan unioni on menestystarina.

Olemme käyneet läpi vaikeita aikoja, mutta kukaan ei voi kiistää sitä, että Euroopan unioni on taannut jäsenvaltioilleen ja kansalaisilleen rauhan, demokratian, taloudellisen vaurauden ja sosiaalisen edistyksen.

Unionin ansiosta meillä on vapaus työskennellä, opiskella ja harjoittaa liiketoimintaa kaikissa EU-maissa.

Haasteita on kuitenkin edelleen. Kiireellisimpiä huolenaiheita ovat elinkustannusten ja inflaation nousu, sodat lähialueilla, muuttoliike, ilmastohätätila ja kansalaisyhteiskunnan toimintamahdollisuuksien kaventuminen.

Mikään EU-maa ei selviä näistä haasteista yksin. Nationalismi, populismi ja pelkkä kansallisen edun tavoittelu eivät ole ratkaisu, vaan tarvitaan yhteistoimintaa, yhteistyötä ja lähentymistä.

Todellinen edistyminen haasteiden ratkaisemisessa sekä maiden sisäisten ja niiden välisten erojen ja eriarvoisuuden poistaminen on mahdollista vain **yhtenäisen, demokraattisen, kilpailukykyisen, kestävyysperiaatteita kunnioittavan ja sosiaalisen Euroopan unionin** avulla.

EU:n perustana ovat yhteiset arvot – demokratia, ihmisoikeuksien suojelu, sananvapaus, oikeusvaltioperiaate, suvaitsevaisuus, oikeudenmukaisuus, syrjimättömyys, tasa-arvo, yhteisvastuullisuus ja demokraattinen osallistuminen. Näitä arvoja on jatkuvasti vahvistettava, puolustettava ja suojeltava. Köyhyyttä ja sosiaalista syrjäytymistä on torjuttava kaikin keinoin.

Kokemus on osoittanut, että rauha on kestävää vain sellaisissa talouksissa ja yhteiskunnissa, joille on ominaista alueellinen ja sosiaalinen yhteenkuuluvuus, perusoikeuksien ja oikeusvaltioperiaatteen kunnioittaminen sekä sosiaalisen oikeudenmukaisuuden korkea taso. Sen vuoksi EU:n on oltava vaikutusvaltainen maailmanlaajuinen toimija ja pyrittävä torjumaan ja ratkaisemaan konflikteja, investoimaan monenvälisyyteen ja rakentamaan kestävää rauhaa.

Ainoastaan vahva Euroopan unioni pystyy säilyttämään taloudellisen ja sosiaalisen mallinsa varmistamalla tehokkaalla ja oikeudenmukaisella tavalla taloudellisen ja elintarviketurvan, maailmanlaajuisen kilpailukyvyn sekä digitalisaation ja vihreän siirtymän toteutumisen, sillä nämä tekijät muuttavat elämäntapaamme sekä tuotanto-, työskentely- ja kulutustapojamme.

**Puolustetaan yhdessä Euroopan unionia**, jonka ytimessä ovat KAIKKI kansalaiset, joka tarjoaa kaikille mahdollisuuksia ja jossa kaikki pystyvät hyödyntämään potentiaaliaan ja osallistumaan aktiivisesti kansalaistoimintaan sekä kansallisiin ja EU-tason poliittisiin prosesseihin.

**Puolustetaan yhdessä laajentunutta Euroopan unionia**, joka antaa mahdollisuuden elää rauhallisessa, avoimessa yhteiskunnassa, jossa suojellaan ympäristöä, kunnioitetaan jokaista ihmistä ja jossa meitä yhdistävät eurooppalainen identiteetti ja sen kulttuurinen monimuotoisuus.

Euroopan talous- ja sosiaalikomitean jäsenet työskentelevät sellaisen EU:n puolesta, joka tuottaa tuloksia ja vastaa entistä tehokkaammin niin kansalaisten, työntekijöiden kuin yritystenkin odotuksiin ja päivittäisiin tarpeisiin.

Yhdistetään siis voimamme ja äänestetään yhtenäisen, demokraattisen, kilpailukykyisen, kestävyysperiaatteita kunnioittavan ja sosiaalisen Euroopan unionin puolesta.

Äänelläsi on merkitystä!

Bryssel 20. maaliskuuta 2024

Oliver Röpke

Euroopan talous- ja sosiaalikomitean puheenjohtaja

\_\_\_\_\_\_\_\_\_\_\_\_\_